
০৭ ডিসেম্বর ২০১৫   
মোবাইল অ্যাপ তৈরি করে পুরস্কার পেল ৭ দল
যুগান্তর রিপোর্ট  
বিভিন্ন বিশ্ববিদ্যালয়ের শিক্ষার্থী আর উঠতি প্রযুক্তিবিদরা মেতেছিলেন এক কঠিন লড়াইয়ে। টানা ৩৬ ঘণ্টা চলল এ লড়াই। নাম ‘ব্র্যাকাথন’। এর মূলমন্ত্র ছিল সামাজিক পরিবর্তনে প্রযুক্তিগত উদ্ভাবন। ২৭টি দলে শতাধিক মেধাবী তরুণ। টেবিলেই কাজ, টেবিলেই খাওয়া। ঘুমানোর সময় কোথায়? ক্লান্তি এলে বড়জোর একটু ঝিমিয়ে নেয়া, তা-ও সেই টেবিলেই। প্রতিযোগিতার পর রোববার সন্ধ্যায় সেরা সাতটি অ্যাপ উদ্ভাবনকারী দল পেল পুরস্কার। পুরস্কার বিতরণ করা হয় ব্র্যাক সেন্টার অডিটোরিয়ামে। বিশ্বের বৃহত্তম বেসরকারি উন্নয়ন সংস্থা ব্র্যাক এবারই প্রথমবারের মতো বাংলাদেশে এই প্রতিযোগিতার আয়োজন করল। শুক্রবার সকাল ৯টায় ব্র্যাক বিশ্ববিদ্যালয়ে প্রতিযোগিতা শুরু হয়।

পুরস্কার বিতরণ অনুষ্ঠানের সঞ্চালক ছিলেন ব্র্যাকের সিনিয়র ডিরেক্টর আসিফ সালেহ। আলোচক হিসেবে উপস্থিত ছিলেন প্রধানমন্ত্রীর কার্যালয়ের পলিসি অ্যাডভাইজার আনির চৌধুরী, ডিএফআইডির ডেপুটি কান্ট্রি রিপ্রেজেন্টেটিভ পল হুইটিংহাম, টিম ইঞ্জিনের প্রতিষ্ঠাতা ও নির্বাহী পরিচালক সামিরা জুবেরি হিমিকাসহ তথ্য ও প্রযুক্তি ক্ষেত্রের বিশিষ্টজনরা। বিজয়ী দলগুলো হচ্ছে- টিম রিবুট, টিম মিয়াকি, অ্যামিটি, এম-পাওয়ার রেঞ্জার্স, ট্রায়াম্ফ আইটি, বুয়েট গেমচেঞ্জার্স এবং টেকনোলাইভ।
